មន្ត្រី​ជាន់ខ្ពស់​អ.ស.ប.​ព្រមាន​មិន​ឲ្យ​មន្ត្រី​រដ្ឋាភិបាល​ជ្រៀតជ្រែក​កិច្ចការ​តុលាការ​ខ្មែរក្រហម
លោកស្រី​បាន​គូស​បញ្ជាក់​នូវ​កាតព្វកិច្ច​របស់​រាជ​រដ្ឋាភិបាល​កម្ពុជា​ ដើម្បី​សហ​ប្រតិបត្តិកា​រយ៉ាង​ពេញលេញ​ជាមួយ​នឹង​សាលាក្តី​ខ្មែរក្រហម។
អ្នកតំណាងច្បាប់ជាន់ខ្ពស់របស់អង្គការសហប្រជាជាតិ បានព្រមានក្រុមមន្ត្រីរដ្ឋាភិបាលកម្ពុជាឱ្យឈប់ធ្វើសេចក្តីថ្លែងការណ៍ជាសាធារណៈ ប្រឆាំងនឹងសំណុំរឿងចំនួនពីររបស់សាលាក្តីខ្មែរក្រហម។ លោកស្រី Patricia O’Brien អគ្គលេខាធិការរងអង្គការសហប្រជាជាតិទទួលបន្ទុកកិច្ចការច្បាប់ បានជួបពិភាក្សាការងារជាមួយលោកឧបនាយករដ្ឋមន្ត្រី សុខ អានកាលពីយប់ព្រហស្បតិ៍ ដើម្បីពិភាក្សាកង្វល់របស់អង្គការសហប្រជាជាតិអំពីការវិវឌ្ឍថ្មីៗនៅសាលាក្តីខ្មែរក្រហម បន្ទាប់ពីការលាឈប់របស់លោក Siegfried Blunk សហចៅក្រមស៊ើបអង្កេតខាងភាគីអង្គការសហប្រជាជាតិកាលពីសប្តាហ៍មុន។ លោក Blunk បាននិយាយថា សេចក្តីថ្លែងការណ៍សាធារណៈជាបន្តបន្ទាប់របស់លោកនាយករដ្ឋមន្ត្រីហ៊ុន សែន លោករដ្ឋមន្ត្រីការបរទេសហោ ណាំហុង និងលោកខៀវ កាញារិទ្ធ រដ្ឋមន្ត្រីក្រសួងព័ត៌មាន បានបង្ហាញពីការប្រឆាំងរបស់រដ្ឋាភិបាលទៅលើសំណុំរឿងលេខ០០៣ និងលេខ០០៤ ដែលបង្កើតឱ្យមានបរិយាកាសមួយដែលលោក Blunk បានទទួលអារម្មណ៍ដឹងថា ជាការលំអៀង។ ការលាឈប់នេះមានការសង្ស័យថា តុលាការស្ថិតនៅក្រោមការគាបសង្កត់នយោបាយ ដើម្បីកុំឱ្យធ្វើការស៊ើបអង្កេតសំណុំរឿងទាំងនេះដោយពេញលេញដែលទាមទារឱ្យមានការចោទប្រកាន់អតីតមេដឹកនាំខ្មែរក្រហមប្រាំនាក់បន្ថែមទៀតដែលក្រុមមន្ត្រីរដ្ឋាភិបាល បានព្រមានថា អាចធ្វើឱ្យប្រទេសមានអស្ថិរភាព។ លោកស្រី Patricia O’Brien បានបញ្ជាក់ក្នុងសេចក្តីថ្លែងការណ៍ថា លោកស្រីបានជំរុញយ៉ាងខ្លាំងឲ្យរាជរដ្ឋាភិបាលកម្ពុជាឈប់ចេញសេចក្តីថ្លែងការណ៍ទាំងឡាយដែលប្រឆាំងនឹងការរីកចម្រើននៃសំណុំរឿងលេខ០០៣ និងលេខ០០៤ ហើយឱ្យឈប់ជ្រៀតជ្រែក តាមវិធីយ៉ាងម៉េចក៏ដោយ ក្នុងដំណើរការវិនិច្ឆ័យ។ លោកស្រីបានគូសបញ្ជាក់នូវកាតព្វកិច្ចរបស់រាជរដ្ឋាភិបាលកម្ពុជា ដើម្បីសហប្រតិបត្តិការយ៉ាងពេញលេញជាមួយនឹងសាលាក្តីខ្មែរក្រហម។ សេចក្តីថ្លែងការណ៍នេះបានបញ្ជាក់ថា លោកស្រីបានសម្តែងកង្វល់ចំពោះការវិវឌ្ឍថ្មីៗនេះនៅសាលាក្តីខ្មែរក្រហម ហើយលោកស្រីបានអះអាងថា អង្គការសហប្រជាជាតិអំពាវនាវយ៉ាងម៉ឹងម៉ាត់ឲ្យគ្រប់ភាគីគោរព និងគាំទ្រសេចក្តីសុចរឹត និងឯករាជ្យភាពនៃដំណើរការវិនិច្ឆ័យរបស់សាលាក្តីខ្មែរក្រហម។ លោកស្រីបាននិយាយសំដៅទៅរកការគាំទ្រយ៉ាងរឹងមាំរបស់លោកបាន់ គីមូន អគ្គលេខាធិការអង្គការសហប្រជាជាតិចំពោះការងាររបស់សាលាក្តីខ្មែរក្រហម។ គណៈរដ្ឋមន្ត្រីកម្ពុជាបានចេញផ្សាយសេចក្តីថ្លែងការណ៍ស្តីពីកិច្ចប្រជុំកាលពីយប់ថ្ងៃព្រហស្បតិ៍ ដោយមិនបាននិយាយអំពីសំណុំរឿងលេខ០០៣ និងលេខ០០៤ ការលាឈប់របស់លោកចៅក្រម Siegfried Blunk ឬការជ្រៀតជ្រែកខាងនយោបាយចូលទៅក្នុងសាលាក្តីខ្មែរក្រហមទេ។ ប៉ុន្តែសេចក្តីថ្លែងការណ៍នេះ បានបញ្ជាក់ថា ភាគីទាំងពីរបានផ្តោតជាសំខាន់លើសំណុំរឿងលេខ០០២ដែលនឹងបើកសវនាការនៅថ្ងៃទី២១ ខែវិច្ឆិកា ហើយភាគីទាំងពីរមានឆន្ទៈចូលរួមជំរុញឱ្យដំណើរការសាលាក្តីខ្មែរក្រហមបន្តទៅមុខយ៉ាងឆាប់រហ័ស និងដោយរលូន។ លោកឯក ថា អ្នកនាំពាក្យប្រចាំទីស្តីការគណៈរដ្ឋមន្ត្រី បានថ្លែងប្រាប់ក្រុមអ្នករាយការណ៍ព័ត៌មាន ក្រោយពីជំនួបរវាងលោកស្រី Patricia O’Brien និងលោកឧបនាយករដ្ឋមន្ត្រីសុខ អាននៅទីស្តីការគណៈរដ្ឋមន្ត្រីយ៉ាងដូច្នេះថា «រាជរដ្ឋាភិបាលកម្ពុជាទាំងមូលមិនបានជ្រៀតជ្រែកនៅក្នុងកិច្ចការរបស់អង្គជំនុំជម្រះវិសាមញនៅក្នុងតុលាការកម្ពុជាដែលកំពុងតែទទួលបន្ទុកក្នុងការកាត់ក្តីមេដឹកនាំកំពូលៗរបស់របបកម្ពុជាប្រជាធិបតេយ្យកន្លងមកនេះទេ។ យើងទុកឱ្យតុលាការនេះធ្វើទៅតាមនីតិវិធីច្បាប់ និងការងាររបស់តុលាការ ស្របតាមកិច្ចព្រមព្រៀងដែលរាជរដ្ឋាភិបាលកម្ពុជា និងអង្គការសហប្រជាជាតិបានចុះហត្ថលេខាជាមួយគ្នានៅក្នុងឆ្នាំ២០០៣កន្លងមកនេះ»។ លោកផៃ ស៊ីផាន អ្នកនាំពាក្យប្រចាំទីស្តីការគណៈរដ្ឋមន្ត្រី បានថ្លែងថា ភាគីទាំងពីររួមគ្នាការពារសាលាក្តីខ្មែរក្រហមឱ្យបានសម្រេចជោគជ័យ ហើយភាគីទាំងពីរមិនបានពិភាក្សាស៊ីជម្រៅនៅក្នុងសំណុំរឿងលេខ០០៣ និងលេខ០០៤ទេ។ លោកផៃ ស៊ីផានបានបញ្ជាក់ថា លោក Laurent Kasper-Anermet នឹងត្រូវជំនួសលោក Siegfried Blunk ដែលបានលាឈប់៕